《宿宝峰呈玉涧》
宋代·王柏

默成已仙去，北山久寂寞。
岂无爱山人，时时访林薄。
心境不相当，丘壑自丘壑。
谁知百年后，秀气才有托。
的的盘溪孙，精光发河洛。
神龙跃天津，鞭霆驾飞雹。
相逢玉涧翁，笔底银潢落。
江湖四十年，万象恣抽摸。
后游八九子，天才绵卓荦。
涨起十八滩，曹溪源一勺。
媿我局陋巷，瓢箪粗知乐。
遥望诗坛高，势与芙蓉角。
掩旗仆金鼓，不敢事攻略。
吊古得名胜，盟府定虚爵。
派长竟先归，白云冒南岳。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。